b'\n_START_ARTICLE_\nGrigorij Pantelejevi\xc4\x8d Krav\xc4\x8denko\n_START_SECTION_\n\xc5\xbdivljenje\n_START_PARAGRAPH_\nLeta 1931 je kon\xc4\x8dal tehni\xc5\xa1ko \xc5\xa1olo v Moskvi; potem je bil sprejet v BKP in vpoklican v Rde\xc4\x8do armado. Naslednje leto je kon\xc4\x8dal \xc5\xa1olanje na vojnoletalski pilotski \xc5\xa1oli kot pilot-in\xc5\xa1truktor._NEWLINE_Med letoma 1933 in 1934 je bil name\xc5\xa1\xc4\x8den v frontnih enotah. Poleti 1934 je postal preizkusni pilot v Znanstvenem preizkusnem in\xc5\xa1titutu Vojnoletalskih sil ZSSR._NEWLINE_Od marca do avgusta 1938 je sodeloval v drugi kitajsko-japonski vojni, kjer je opravil 76 bojnih poletov in v osmih zra\xc4\x8dnih spopadih dosegel 6 zra\xc4\x8dnih zmag (drugi viri 11). 26. aprila 1938 je bil tudi sam sestreljen, a je uspel zasilno pristati. Julija 1938 je bil drugi\xc4\x8d sestreljen, tokrat pa se je re\xc5\xa1il s padalom._NEWLINE_Potem se je ponovno vrnil v In\xc5\xa1titut, kjer je opravljal preizkuse na I-16-10M, I-16-17, I-153 in Di-6._NEWLINE_Udele\xc5\xbeil se je sovjetsko-japonske mejne vojne leta 1939 (od junija do septembra 1939) V sestavi 22. IAPa; sprva je bil poveljnik eskadrilje, nato pa polka. Udele\xc5\xbeen je bil v 8 zra\xc4\x8dnih spopadov, v katerih je dosegel 3 samostojne in 4 skupne zra\xc4\x8dne zmage. 27. junija 1939 je moral zasilno pristati zaradi pomanjkanja goriva._NEWLINE_Septembra 1939 je sodeloval pri sovjetski okupaciji Poljske kot svetovalec pri zra\xc4\x8dni diviziji. Nato je postal na\xc4\x8delnik oddelka lovskih letal pri Oddelku za razvoj bojnega usposabljanja Vojnoletalskih sil Rde\xc4\x8de armade._NEWLINE_Od decembra 1939 do marca 1940 je sodeloval v zimski vojni kot poveljnik posebne zra\xc4\x8dne skupine (2 lovska in 2 bombni\xc5\xa1ka letalska polka), ki je bila nastanjena v Estoniji._NEWLINE_Poleti 1940 je sodeloval pri sovjetski okupaciji Estonije. Med majem in julijem 1940 je bil na\xc4\x8delnik Oddelka lovskih letal pri Zra\xc4\x8dnotehni\xc4\x8dni in\xc5\xa1pekciji Vojnoletalskih sil Rde\xc4\x8de armade. Nato je do novembra 1940 poveljeval vojnemu letalstvu Balti\xc5\xa1kemu voja\xc5\xa1kemu okro\xc5\xbeju._NEWLINE_Leta 1941 je kon\xc4\x8dal napredni poveljni\xc5\xa1ki te\xc4\x8daj na voja\xc5\xa1ki akademiji Zdru\xc5\xbeenega \xc5\xa1taba Rde\xc4\x8de armade._NEWLINE_Med drugo svetovno vojno je bil sprva poveljnik 11. me\xc5\xa1ane letalske divizije._NEWLINE_Novembra 1941 je postal poveljnik vojnega letalstva 3. armade Brjanske fronte. Marca 1942 je postal poveljnik 8. juri\xc5\xa1ne letalske skupine general\xc5\xa1taba Brjanske fronte. Maja 1942 je postal poveljnik novoustanovljene 215. lovsko letalske divizije._NEWLINE_23. februarja 1943 je bil ubit v zra\xc4\x8dnem spopadu, ko je bil njegov La-5 sestreljen._NEWLINE_Njegova \xc5\xbeara le\xc5\xbei v kremeljskem zidu pri Rde\xc4\x8dem trgu.'